| Píllara mongol |
| --- |
| Laem Phak Bia, Ban Laem, Phetchaburi, Tailandia |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Charadriiformes |
| Familia: | Charadriidae |
| Xénero: | *Charadrius* |
| Especie: | *Charadrius mongolus*Pallas, 1776 |

 |
| Subespecies |
| * *C. m. mongolus*
* *C. m. atrifrons*
* *C. m. pamirensis*
* *C. m. stegmanni*
* *C. m. schaeferi*
 |

Scarborough, SE Queensland, Australia

Píllaras mongois con pilros tridáctilos en Chilika, Odisha, India
A **píllara mongol** (*Charadrius mongolus*) é unha pequena ave limícola da familia dos carádridos. O nome específico *mongolus*, 'mongol' refírese a Mongolia, que no momento de ser nomeada a especie se aplicaba a unha área máis grande que a do país actual.

Taxonomía
---------

Hai cinco subespecies destas píllaras: mogolus, stegmani, atrifrons, pamirensis e schaeferi. Ás dúas formas grandes asiáticas, *C. m. mongolus* e *C. m. stegmanni*, forman o grupo mongolus. As outras tres subespecies, que son *atrifrons*, *pamirensis* e *schaeferi*, formarían o grupo atrifrons. Para algúns estes dous grupos deberían ter o status de especies separadas.

Distribución
------------

O conxunto das subespecies reprodúcese sobre a liña das árbores nos Himalaias e de forma descontinua ao longo das chairas costeiras do nordeste de Siberia, coas subespecies chamadas estritamente píllara mongol na parte leste da área; tamén se reproduciu en Alasca. Aniña facendo pequenas depresións no chan espido, onde pon tres ovos. Esta especie é fortemente migratoria, pasando o inverno en praias areentas no leste de África, sur de Asia e Australasia. É unha especie errante moi rara en Europa occidental.

Descrición
----------

Esta robusta píllara ten patas e bico longos. Os machos reprodutores teñen dorsos grises e partes inferiores brancas. O peito, fronte e caluga son castaños e teñen unha máscara negra nos ollos. Presentan dimorfismo sexual, xa que as femias son máis claras, e as aves en inverno e os individuos novos carecen desta cor castaña, agás dun ton marrón avermellado na cabeza. As patas son escuras e o bico negro.

En todas as súas plumaxes esta especie é moi similar ao *Charadrius leschenaultii*. Distinguir as dúas especies ás veces é doado en bandadas mixtas invernantes, por exemplo, nunha praia da India, onde a diferenza en tamaño e estrutura entre elas é obvia; pero é moi difícil identificar un individuo solitario errante en Europa occidental, onde ambas as especies son moi raras. O problema é que a raza de Oriente Próximo do *Ch. leschenaultii* é a máis similar a *Ch. mongolus*. A especie *Ch. mongolus* xeralmente ten patas máis escuras, unha fronte branca e unha barra nas ás branca máis uniforme que *Ch. leschenaultii*.

Ecoloxía
--------

Aliméntase de insectos, crustáceos e vermes anélidos, que captura aplicando unha técnica de correr e parar, en vez de explorar e sondar continuamente como fan outros limícolas. Esta especie dá menos pasos e fai pausas máis curtas que *Ch. leschenaultii* cando se alimenta.

A chamada en voo é un áspero trilo.

É unha das especies ás que se aplica o Acordo para a conservación de aves acuáticas migratorias africano-eurasiáticas (AEWA).

Identificación
--------------

O tamaño é un dos factores que distinguen o *Ch. mongolus* e o *Ch. leschenaultii*, xa que o primeiro é lixeiramente máis pequeno. Porén, non é doado fiarse só do tamaño especialmente cando se ven individualmente. A lonxitude do peteiro é outra característica distintiva, porque o *mongolus* xeralmente ten o peteiro máis curto que o *leschenaultii*. A cor das patas no *mongolus* é xeralmente máis escura, variando de negro a gris, mentres que no *leschenaultii* é moito máis clara, e vai do gris ao amarelado.

Notas
-----

1. ↑  BirdLife International (2012). "*Charadrius mongolus*". *Lista Vermella da IUCN* (IUCN) **2012**: e.T22693855A38773045. doi:10.2305/IUCN.UK.2012-1.RLTS.T22693855A38773045.en. Consultado o 27 August 2016.
2. ↑  Jobling, James A (2010). *The Helm Dictionary of Scientific Bird Names*. London: Christopher Helm. pp. 99, 259. ISBN 978-1-4081-2501-4.
3. ↑  e.g. in Garner, Martin, Ian Lewington and Russell Slack (2003) "Mongolian and Lesser Sand Plovers: an identification overview" *Birding World* 16(9): 377-85
4. ↑  Erick Hirschfeld, C. S. (Kees) Roselaar, Hadoram Shirihai. 
 Identification, taxonomy and identification of Greater and Lesser Sand Plovers. British Birds 93, 162-189. Abril 2000. Páxina 162-163.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Píllara mongol*** |

|  |  |
| --- | --- |
|  | Wikispecies posúe unha páxina sobre:  ***Píllara mongol*** |

### Bibliografía

* Taylor, P.B. (1987) Field identification of Greater and Lesser Sandplovers, pp. 15–20 in *International Bird Identification: Proceedings of the 4th International Identification Meeting, Eilat, 1st - 8th November 1986* International Birdwatching Centre Eilat

|  |  |
| --- | --- |
| Identificadores taxonómicos | 
* Avibase: 8A4C4629887B0FE7
* BirdLife: 22693855
* CMS: charadrius-mongolus
* Dyntaxa: 205596
* eBird: lesplo
* EUNIS: 100880
* FE: 96876
* FE-New: ID
* Fossilworks: 371340
* GBIF: 2480298
* GlobalSpecies: 830565
* GNAB: lesser-sand-plover
* iNaturalist: 4785
* IRMNG: 11288757
* ITIS: 176514
* IUCN: 22693855
* NBN: NHMSYS0000530274
* NCBI: 171267
* TAXREF: 3146
* WoRMS: 212614
* Xeno-canto: Charadrius-mongolus

 |